কিন্তু এই ছোকরার ব্যাপারটা ছিল দেশ স্বাধীন হওয়ার পরে। ওর বেলায় সূর্যশেখর একটু সাবধান হয়েছিলেন। প্রথমে কথা বলেছিলেন তার এক বন্ধুর সঙ্গে। বন্ধুটি বিলেতে পাশ করা আইনজ্ঞ। বিরাট পসার। কথা হয়েছিল সন্ধেবেলায়, সূর্যশেখরের বাড়িতে। ব্যবস্থা ছিল বিলিতি হুইস্কির - মুচমুচে করে ভাজা হাড়-ছাড়া মুরগীর বড়া, বেসন দিয়ে ভাজা বেগুনের ফালি, পেঁয়াজের বড়া, বড় সাইজের আস্ত কাঁচা লঙ্কা। বন্ধু বলেছিলেন, দ্যাখো ভাই, আইনকানুন দিয়ে ওসবে কিছু করা মুস্কিল। অন্য কায়দা করতে হবে। তোমরা সাত পুরুষের জমিদার - তোমরা তো ভালই জান কিভাবে কায়দা করা যায়।